**Lőrincz Károly,**

**a Nyugdíjas Vízitársulati Vezetők Klubja általános elnökhelyettese**

**Előadás**

**„Miről mesél az Ecsedi-láp? – 800 éves Nagyecsed konferencián**

**Nagyecsed, 2020. szeptember 18.**

**Az Ecsedi-láp lecsapolásának**

**a természeti környezetre gyakorolt hatása**

Tisztelt Polgármester Úr!

Kedves Hallgatóim! Kedves Barátaim!

Amikor megköszönöm, hogy ezen ünnepi alkalommal szólhatok a hajdan volt Ecsedi-láp lecsapolásának természeti környezetre gyakorolt hatásáról zavarban vagyok.

A mondanivaló bőségének zavarában!

Arról beszéljek e részletesebben elkötelezett vízügyi-társulati szakemberként, hogy mekkora műszaki teljesítmény volt lecsapolás elvégzése, vagy éppen a víz nélkül maradt lápterület első esztendeiről, amikor a „végső döfést” kapott vízi környezet egy csapásra hatalmasat változott!

Bár mind ezekről mesél az Ecsedi-láp ma is, ha mindennapi rohanásunkban lassítunk egy kicsit és körül nézünk, akkor megtanulhatjuk, felfedezhetjük a mese értékeit és tovább is örökíthetjük.

Kedves Hallgatóim!

Takács Sándor írja Rajzok a török világból című könyvében:

*„Jó Magyarország egykoron mocsarak és posványok hazája volt. Kisebb-nagyobb folyóvizeink kényük, kedvük szerint száguldhattak síkságainkon. Kőhányások, kőpartok akkor még nem törték meg erejüket. Hihetetlen idő alatt, zátonyokat, szigeteket teremtettek, hogy nemsokára ismét eltüntessék azokat. Ha megunták régi ágyukat, új medret vájtak maguknak. S amit maguk vájtak, idővel maguk temették hullámokkal, elsöpört szigetek és partok földjével. Az elhagyott medrek egyes része kisebb istápot kapván, lassanként holt vízzé, tocsogóvá vált. A terjedő láp minden évben elnyelte néhány falu határát. Voltak folyóvizeink, melyeknek medrét sem lehetett felismerni a tengernyi vízben. Ilyen volt például a Kraszna folyó, mely az Ecsedi-lápot táplálta.”*

Minden emberi kornak megvan a maga kihívása, emberparancsa. A XVIII.-XIX. századokban a mocsarakkal tarkított és folyókanyarulatokkal szabdalt táj rendezése, s ezáltal a termőre fordítható földélettér növelése a gigantikus feladat.

A történelmi Magyarországon az Ecsedi-láp volt az utolsó lecsapolatlan irdatlan láp a maga 160 ezer holdnyi kákás-gyékényes területével, amelyből 80 ezer hold a nyílt víztükör.

150 évig tartó, számtalan kísérlet után Nagykárolyban 1894. augusztus 9-én megalakult Ecsedi láp lecsapoló és Szamos balparti Ármentesítő és Belvízszabályozó Társulat elnöke gróf Károlyi Tibor Péchy Lászlót kérte fel az igazgató-főmérnöki feladatra, azaz az államilag engedélyezett lecsapoló és szabályozási munkák levezetésére. Ehhez a társulat tagjai saját érdekeltségük alapján adták össze a fedezetet. Péchy László megszerzett tapasztalataira támaszkodva azt ígérte a társulat elnökének, hogy az első kapavágástól számított harmadik évben – 1898-ban – a lecsapolási-szabályozási munkák elkészülnek. Ígéretét betartva Károlyi Tibor grófot saját homokfutóján száraz úton vitte keresztül az egykori láp helyén Börvelytől Tyukodig.

Ehhez „csak” a célul kitűzött nagyszabású feladatokat kellett elvégezni. Még pedig:

* az Ecsedi-lápot tápláló külvizeket (beleértve a nyírvizeket is) kiöntés nélkül bevezetni az új mederbe helyezett (lápból kivett) Krasznával a Tiszába Vásárosnaménynál,
* a lecsapolt terület belvizeit megfelelő csatornahálózattal levezetni a Szamosba és a Krasznába,
* a Kraszna jobb partján és a Szamos bal partján olyan árvédelmi töltéseket építeni – ideértve a Kraszna bal parti körtöltéseket is – amelyek megakadályozzák az árvízi elöntéseket, és szavatolják az ott lévő települések lakóinak élet-és vagyonbiztonságát.

Mindezek magas mérnöki tudással, akkori európai színvonalon, modern eszközök igénybevételével (kotrógép, telefonhálózat) történtek. A társulat nagy érdeme, hogy az elkészült műveket maga üzemeltette, így a szabályozási anomáliákat feloldhatta és a belvízelvezetéssel kapcsolatos újabb igényeket kielégíthette. Ezek sorában már az ezredforduló után, de még az első világháború előtt építették meg hazai gépek beszerzésével a gőzüzemű kismajtényi, olcsvai és nagyecsedi szivattyútelepeket. Péchy László igazgató-főmérnök javaslatát a nagyecsedi szivattyútelep tervezésekor a taggyűlés elfogadta, miszerint a gépészeti berendezés legyen alkalmas elektromos áram előállítására is. A szivattyútelep építése 1917-ben befejeződött, igazi villanyteleppé alakítására további tíz évet kellet várni.

A lápot tehát 1898 tavaszára véglegesen lecsapolták. Következett a kiszáradt, vadföldek feltörése, mai szóval művelésbe fogása. Az uradalom vágatta bivaly és ökörcsordával szántás előtt a televényt, majd szántatta ló és ökör négyesfogatú ekével, „tüzes géppel” is. A parasztemberek zsombékirtó kapával zsombokolták, de gyakori volt a lábbal való kitaposás is.

Az egykori Ecsedi-láp a huszadik század első éveitől már dúsan termő kultúrterületként vehető figyelembe. Hatalmas, fákkal szegélyezett utak szelik át néhol a gyönyörű kukoricatáblákat, a nagybirtok okszerű gazdálkodása mindenféle terménnyel szép eredményeket ér el.

A lápi falvak pákászkodó, gyűjtögető népe megsiratta ugyan a láp növény és állatvilágának pusztulását, de az elég szép számmal létesült kisbirtokok (tanyák) tulajdonosai kibékültek az új helyzettel. Megnövekedett a művelt földek terjedelme, népet eltartó képessége. Valamivel színesebbé vált a termelés, mint az Alföld belsőbb vidékein. A gabonavetések és napraforgóval kerített kukoricatáblák mellett egyéni színfoltként megjelent a kendertermelés is.

A lecsapolás adott lehetőséget a forgalom elindításának is. Eddig ugyanis a lápon mindössze *egyetlen* út haladt keresztül: Mátészalka-Kocsord-Györtelek-Tunyog-Matolcs-Fehérgyarmatra, a lápvidék keleti szélén Györtelektől-Csengersimáig vezetett állami út. Most megépült a *második,* a Nagykároly-Vállaj kövesút folytatásaként Mérk és Nagyecseden át Györtelekig, majd a *harmadik* Nagykárolyból Börvelyen Urán és Csengerújfalun át Csengerbe. Urától ebből az útból Tyukodon át Porcsalmára kiágazóan szintén elkészült a kövesút. Csak a lecsapolás után épülhetett meg a Pusztalak-Géberjén-Fülpösdaróc, Nagydobos-Szamosszeg, Vitka-Olcsva bekötőút is.

Aztán, hogy Európa ne legyen tőlünk oly távol, helyi érdekű vasútként építették meg Nagyecseden keresztül a Nagykároly-Mátészalka-Csap közötti vasútvonalat, a Szatmárnémeti-Csenger-Mátészalka, majd időben jóval később a Kocsord-Fehérgyarmat vonalat ezzel bekapcsolva a csonka vármegyét az országos vérkeringésbe.

A szabályozott Ecsedi-láp tehát sok vonatkozásban megváltozott képet mutatott. Mint már említettem a lecsapolt területek bőséges termést adtak, melyet a birtokosok kövesúton és vasúton szállíthatták értékesítésre. A társulat érdekeltjeit az eddig terméketlen lápi terület közgazdasági haszna bőven kárpótolta a sikerült szabályozások költségeiért.

Meg kell jegyeznem azonban, hogy a szabályozással együtt az elmondottakon kívül megváltozott a láp erdősültsége, élőhely híján elpusztultak a lápszéli égeresek és füzesek, éppen ezért és ezért is megváltozott a táj mikroklímája, egyaránt emelkedett a fagyos napok és a nyári meleg napok száma, szóval a láptalaj különleges viselkedését lehetett megfigyelni. Fagyok következtében elpusztult az őszi vetés, szárazság következményeként egyre gyakrabban égett a láp. A kezdeti magas termésátlagok fokozatosan csökkentek.

„Lápi bajok” orvoslására a Tiszántúli Mezőgazdasági Kamara 1927. október 16-ára összehívta az első lápgazdasági szakértekezletet. Ez a szakértekezlet nem kevesebbet, mint azt tűzte céljául, hogy a lecsapolt területeket kultúrterületté tegye, s köztudatba kerüljenek az okszerű és energikus munkával a mezőgazdaság legújabb vívmányai.

A szakértekezlet megnyitójából és jegyzőkönyvéből az is kiderül, hogy a kamara a láp lecsapolását humán szükségszerűségként kezeli és közvetíti. Dr. Rácz Lajos a Mezőgazdasági Kamara igazgatója mondta megnyitójában: „Az Ecsedi-láp történetében korszakalkotó változás határa volt az a kapavágás, melyet gróf Károlyi Tibor az Ecsedi láp lecsapoló társulat elnöke 1898. március 20-án az új Kraszna csatorna megnyitására tett…., de kétségtelenül mondhatjuk, hogy korszakalkotó változás lesz az a céltudatos munka, mellyel az ecsedi lápvidék mezőgazdasága színesebbé tehető.”

Az elhangzott előadások:

1. Dr Rácz Lajos: Törekvéseink lápgazdaságunk fejlesztésére
2. Buchwein Béla gazdasági felügyelő: Lápi növénytermesztés bajai és a javítás gyakorlati lehetőségei
3. Kiss Lajos uradalmi tiszttartó: Állattenyésztésünk fejlesztési lehetőségei a lápvidéken
4. Thaisz Lajos kisérletügyi főigazgató: Lápi legelők és rétek feljavítása
5. Jékey László földbirtokos: Lápi gazdálkodás jövedelmezősége
6. Péchy László igazgató főmérnök: Az Ecsedi-láp jelenlegi helyzete és vízrendezésügyi vonatkozása. *Az igazgató főmérnök bemutatta a műszaki munkákat és kiemelte: a lecsapolás és szabályozás teremtette meg a területhasználatban azt az előrelépést is, amely a közlekedésben, egészséges ártézi kutak elterjedésében, a falvak elektromos ellátásában nyilvánul meg.*
7. Ostadál Jenő erdőtanácsos: Erdősítés és fásítás a lápvidéken. Felhívta a figyelmet az erdőnek a mikroklímára, a talajvíz állapotára gyakorolt hatására. A szükség az erdősültség megcsappanása miatt arra kényszerítse a gazdákat, hogy minél előbb tájba illő fajokkal elejét vegyék a korai és késői fagyok pusztításának, meghatározva természetesen a telepítés irányát és kiterjedését. Azokat a fajokat ajánlja alkalmazni, amelyeknek természetes alanya a lápon megtalálható.
8. Szabó Kálmán elektromérnök: Lápvidék villamosítása. Előadásában a társulat által termelt elektromos árammal ellátandó 30 ezer ember igényein túl javasolja bekötni az urasági majorokat, községi malmokat azért, hogy egyszerű eszközzel elérhető legyen pl. a villamos takarmányfüllesztés, a tejgazdaságok létesítése és majorok vízellátása. Többek között ezt mondta: *A Lecsapoló Társulat vezetőségét a legteljesebb elismerés illeti meg azért a nagyszabású úttörő mű létesítéséért* (Nagyecsedi szivattyútelep elektromos áram termelésére fejlesztésért) *mely hivatva van segítségére lenni a gazdának létéért folyó nehéz küzdelmében. Adja Isten, hogy eszközére válhasson hazánk felvirágoztatásának.”*

Ezek után nem nehéz megvonni az Ecsedi láp lecsapoló és Szamos balparti Ármentesítő és Belvízszabályozó Társulat hasznos, vagy haszontalan tevékenységének mérlegét.

Azért ugorjunk vissza időben és nézzünk a dátumra: 1927. október 16-a. A korral lépést tartó elképzelések megvalósíthatóságát „Trianon”, a gazdasági válság, háborús készülődések háttérbe szorították. Azonban valóban történtek lépések – persze csak uradalmi szinten – a lápi mintagazdaságok kialakítására (Halmos, Tiborszállás, Zuhogó). Halmoson és a Vadaskertben talajcsövezés is készült az öntözéses növénytermesztéssel is próbálkoztak. Fontos még megemlíteni, hogy éppen az első lapgazdasági értekezlet nyomán Mátészalkán megnyílt a Téli Gazdasági Iskola. (Később Mezőgazdasági Technikum, ma Baross László Mezőgazdasági Szakgimnázium).

Az előbb említett nehézségek a lecsapoló társulat életében is jelentkeztek. Trianon után székhelyét Nagykárolyból Mátészalkára, a visszacsatoláskor Szartmárnémetibe, majd ismét Mátészalkára helyezte. A társulat ezekben az időkben a másod-és harmadrendű vízelvezető műveket is kiépítette. Az 1941-42. évi belvízlevonulás után Péchy László elképzelését megvalósítva 1943-ban üzembe helyezte azt a hat Siemens típusú elektromos egységet, amely a nagy létszámigényű gőzgépek kiváltását tette lehetővé kisebb belvízmennyiségek szakaszos átemelésére.

A háborús károk felszámolása után a társulati önkormányzatiságot nem tűrő új rendszer 1948. évi XXV. törvénnyel államosította. Az újraszervezett társulatok soha sem tudták kiheverni ezt az óriási méltatlanságot! Nem kapták vissza eredeti feladataikat, vagyontárgyaikat. A helyi közcélú vízrendezésben, később vízgazdálkodásban kaptak édes gyermeknek járó, mostoha szerepet. De ebben a szerepkörben a mi társulatunk, az Ecsediláp-Krasznabalparti Vízgazdálkodási Társulat megtalálta a helyét a nagyüzemi mezőgazdaság vízgazdálkodási feltételeinek kivitelezőjeként, belterületi vízrendezés, város-és iparfejlesztés kommunális létesítményeinek építőjeként (vízellátás, csatornázás, telefonhálózat építés). De messze nem volt már akkora ráhatásunk a természeti környezetre, mint dicső elődtársulatunknak. Tettünk azért igazi lépéseket, készítettünk közösen terveket az Ecsedi-láp kihasználatlanul lévő Kraszna ősmedreinek revitalizációjára, a Csicsós-láp újra élesztésére. De az építési engedéllyel rendelkező terv a földtulajdonosok érdektelensége miatt nem valósulhatott meg.

Kedves Hallgatóim!

A 800 éves Nagyecsed településnek az utolsó százhúsz évben útitársai voltunk (vagyunk) társulati-vízügyi szakmánk reprezentánsaiként.

Kitörölhetetlen emléket hagytunk a Szamos-Krasznaközi ár- és belvízrendszer alaplétesítményeiben, a lápkörnyéki települések infrastrukturális létesítményeinek megalkotásában, a Nagyecsednek hírnevet hozó remekművű, gőz- és elektromos szivattyútelep megőrzésében és fejlesztésében.

Befejezésképpen: emeljünk kalapot azok előtt, akik tettek ezért:

Péchy László igazgató-főmérnök,

Reviczky György igazgató, Dabolczi János és Wieser Miklós szakaszmérnök, Kocsis Kálmán vízmester, a nagyecsedi lakosú Tóth Béla műszaki tiszt, Földvári Bertalan szivattyútelepi főgépész, Varga Gusztáv beosztott gépész, majd főgépész, Tóth Bertalan előbb kismajtényi, majd olcsvai főgépész, Szabó József nagyecsedi gátőr, Sándor József tiborszállási zsalúzóács valamennyien a lecsapoló társulat dolgozói, nem feledkezve meg a lápkörnyék lakosságáról sem, akik a szó szoros értelmében kézzel-lábbal takarították ki az őstelevényt!

Emeljük kalapunkat Kertész Antal vízmester, Galsai Géza főkönyvelő, Kovács Károly, Tőkey Csaba, Papp Lajos művezető, Nagy Dániel csatornaőr nagyecsedi származásúak és Radnai József elnök előtt, valamennyien az Ecsediláp-Krasznabalparti Vízgazdálkodási Társulat dolgozói.

A Nyugdíjas Vizitársulati Vezetők Klubjának tagjai és az Ecsediláp-Krasznabalparti Vízgazdálkodási Társulat nevében köszöntöm a 800 éves Nagyecsed települést, küzdő, egészséges vitalitást és boldog életet kívánok a város minden lakójának.